Европейска комисия

Съобщение за медиите

Брюксел, 26 юни 2015 г.

Награди RegioStars 2015: журито определя 17 финалисти като най-значимите европейски регионални проекти

Днес Европейската комисия обяви финалистите за наградите RegioStars за 2015 г., с които се отличават най-вдъхновяващите и новаторски проекти за регионално развитие, подкрепяни със средства на ЕС в рамките на политиката на сближаване. Независимо жури, председателствано от евродепутата Ламбер Ван Нистелрой, избра [17 финалисти](http://ec.europa.eu/regional_policy/en/regio-stars-awards/) от общо 143 представени проекта според четири основни критерия: новаторство, въздействие, устойчивост и партньорство.

Коментирайки избора, европейският комисар по въпросите на регионалната политика **Корина Крецу** заяви: *„Поздравявам всички финалисти, тъй като избраните от журито проекти са пример за други региони и градове за най-добри практики и за вида инвестиции, които искаме да виждаме по-често в бъдеще. Тазгодишните финалисти са образец за проекти за растеж на МСП, енергийна ефективност, социално приобщаване и градско развитие, а тяхна обща цел е подобряването на качеството на живот на гражданите. Изборът на проектите за финалисти за наградите RegioStars не само ги отличава със знак за качество като изключителни проекти, а също така носи международно признание на регионите и градовете за техните творчески и новаторски подходи при използването на средства от ЕС.“*

Финалистите са от региони и градове в 15 страни членки: Австрия, България, Гърция, Дания, Ирландия, Испания, Италия, Обединеното кралство, Полша, Португалия, Румъния, Унгария, Франция, Чешката република и Швеция.

Четирите категории за наградите за 2015 г. са:

* **Интелигентен растеж** — разгръщане на потенциала за растеж на МСП в контекста на цифровата икономика
* **Устойчив растеж** — мобилизиране на инвестиции в енергийната ефективност в полза на гражданите и обществото
* **Приобщаващ растеж** — интегриране в обществото на лицата, изложени на риск от социално изключване
* **CityStars** — преобразяване на градовете за посрещане на бъдещите предизвикателства

**Четирите проекта победители** ще бъдат обявени по време на проявата [ДНИ НА ОТВОРЕНИТЕ ВРАТИ 2015](http://ec.europa.eu/regional_policy/opendays/od2015/index.cfm) в Брюксел от 12 до 15 октомври 2015 г. Комисар Корина Крецу и евродепутатът Ламбер Ван Нистелрой ще раздадат наградите и свидетелствата на отличените проекти по време на церемонията по награждаване RegioStars 2015 на 13 октомври в музея на изящните изкуства в Брюксел — BOZAR. Също така бенефициерите по проектите ще бъдат на разположение на журналистите преди и след края на церемонията.

При предходното издание на наградите RegioStars за 2014 г. бяха отличени водещи проекти в Паредеш (Северна Португалия), Корнуол (Обединеното кралство), Западен Уелс и долините (Обединеното кралство) и в полския регион Гдиня. Категориите бяха насочени към новаторството в МСП, биоикономиката, създаването на работни места за по-младото поколение и към устойчивия градски обществен транспорт.

**Българските финалисти**

***Проект "Интелигентна къща" в категория "Устойчиво развитие" (***[***http://www.mildhome.eu/bg/***](http://www.mildhome.eu/bg/)***)*** - MILD HOME /Интелигентна къща/ е проект, съфинансиран от Европейския съюз по Програмата за транснационално сътрудничество "Югоизточна Европа 2007-2013". Проектът е насочен към определяне на задължителните параметри на дизайна и изграждане на няколко селища с интелигентни сгради от типа MILD HOME.

***Проект "Центрове за настаняване от семеен тип в Община Бургас" в категория "Приобщаващ растеж" (***[***http://www.burgas.bg/bg/info/index/200***](http://www.burgas.bg/bg/info/index/200)***) –*** Проектът се реализира в подкрепа на процеса на замяна на институционалната грижа за изоставени деца с грижа в семейна или близка до семейната среда в общността. В резултат от проекта 70 деца ще бъдат изведени от институциите в региона на Бургас и ще бъдат настанени в новоизградени центрове за настаняване от семеен тип в жилищните квартали Лазур, Ветрен и Меден рудник. В тях грижите за децата ще се полагат в среда близка до семейната и децата ще имат шанс за нормален живот и развитие.

**Контекст**

Целта на [наградите RegioStars](http://ec.europa.eu/regional_policy/en/regio-stars-awards/) е добрите практики в регионалното развитие да получат признание и да се отличат оригинални и вдъхновяващи проекти или схеми за подпомагане, които биха могли да бъдат образец за други региони или ръководители на проекти.

Всички подбрани проекти са съфинансирани със средства от [Европейския фонд за регионално развитие](http://ec.europa.eu/regional_policy/en/funding/erdf/) (ЕФРР), [Кохезионния фонд](http://ec.europa.eu/regional_policy/en/funding/cohesion-fund/), [Европейския социален фонд](http://ec.europa.eu/regional_policy/en/funding/social-fund/) (ЕСФ) или [Инструмента за предприсъединителна помощ](http://ec.europa.eu/enlargement/instruments/overview/index_en.htm) (ИПП). За годишните награди RegioStars могат да кандидатстват всички региони на ЕС с проекти, които са получили финансиране от 1 януари 2000 г. насам. Допускат се максимум две кандидатури за даден регион и в определена категория.

В настоящото 8-мо издание на наградите RegioStars Европейската комисия получи 143 кандидатури, от които бяха избрани 17 финалисти.

**За повече информация**

* [Награди RegioStars 2015: описание на проектите финалисти](http://ec.europa.eu/regional_policy/en/regio-stars-awards/)
* [Носители на наградите RegioStars за 2014 г.](http://ec.europa.eu/regional_policy/index.cfm/en/regio-stars-awards/2014/#6)
* [Дни на отворените врати 2015](http://ec.europa.eu/regional_policy/opendays/od2015/index.cfm) – #euopendays
* Twitter: [@EU\_Regional](https://twitter.com/EU_Regional) [@CorinaCretuEU](https://twitter.com/CorinaCretuEU) #RegioStars
* REGIO във Facebook: <https://www.facebook.com/EUinmyregion>